EL Επίσημη Εφημερίδα της Ευρωπαϊκής Ένωσης C 417/10

Ψήφισμα του Συμβουλίου για την ενθάρρυνση της συμμετοχής των νέων στον δημοκρατικό βίο της Ευρώπης

(2015/C 417/02)

ΤΟ ΣΥΜΒΟΥΛΙΟ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΡΧΟΜΕΝΟΙ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ:

ΥΠΕΝΘΥΜΙΖΟΝΤΑΣ ΤΟ ΠΟΛΙΤΙΚΟ ΥΠΟΒΑΘΡΟ ΤΟΥ ΘΕΜΑΤΟΣ ΑΥΤΟΥ ΚΑΙ ΙΔΙΩΣ:

1. Το ψήφισμα του Συμβουλίου για ένα ανανεωμένο πλαίσιο ευρωπαϊκής συνεργασίας στον τομέα της νεολαίας (2010-2018) (1) το οποίο προσδιορίζει τη συμμετοχή ως έναν εκ των τομέων δράσης και τον σκοπό της που είναι η στήριξη της συμμετοχής των νέων στην αντιπροσωπευτική δημοκρατία και την κοινωνία των πολιτών σε όλα τα επίπεδα της κοινωνίας εν γένει· και το οποίο οριοθετεί τη γενική πρωτοβουλία ενθάρρυνσης και στήριξης της ανάμειξης και της συμμετοχής των νέων και των οργανώσεων νεολαίας στη διαμόρφωση, την εφαρμογή και την παρακολούθηση πολιτικών μέσω συνεχούς και διαρθρωμένου διαλόγου με τους νέους και τις οργανώσεις νεολαίας.

2. Το ψήφισμα του Συμβουλίου και των αντιπροσώπων των κυβερνήσεων των κρατών μελών, συνερχομένων στο πλαίσιο του Συμβουλίου, της 20ής Μαΐου 2014, σχετικά με πρόγραμμα εργασιών της Ευρωπαϊκής Ένωσης για τη νεολαία για την περίοδο 2014-2015 (2).

3. Τις κοινές συστάσεις του τέταρτου κύκλου εργασιών με αντικείμενο τον διαρθρωμένο διάλογο, οι οποίες διαμορφώθηκαν κατά τη διάσκεψη της ΕΕ για τη νεολαία που διοργάνωσε η προεδρία του Λουξεμβούργου από 21 έως 24 Σεπτεμβρίου 2015 (3).

ΥΠΟΓΡΑΜΜΙΖΟΥΝ ΟΤΙ:

4. Η δημοκρατία, ο πλουραλισμός και η ενεργός συμμετοχή του πολίτη στα κοινά συνιστούν θεμελιώδεις αξίες της Ευρωπαϊκής Ένωσης. Περιλαμβάνουν τις αξίες της ελευθερίας της έκφρασης και της ανοχής (4) και επιδιώκουν την υπαγωγή σε αυτές όλων των Ευρωπαίων πολιτών. Η δημοκρατία δεν πρέπει να θεωρείται δεδομένη αλλά χρειάζεται να διαφυλάσσεται και να προάγεται συνεχώς.

5. Οι νέοι στην Ευρώπη εκδηλώνουν καθολική στήριξη και πίστη στο σύστημα της δημοκρατίας και τα αντιπροσωπευτικά του όργανα, είναι όμως επικριτικοί απέναντι στον τρόπο χειρισμού του συστήματος στην πράξη και στα παραγόμενα αποτελέσματα (5).

6. Συχνά τους είναι ολοένα δυσκολότερο να ταυτιστούν με παραδοσιακούς διαύλους πολιτικής συμμετοχής όπως τα πολιτικά κόμματα και οι συνδικαλιστικές οργανώσεις, δραστηριοποιούνται όμως σε εναλλακτικές μορφές που επιτρέπουν περισσότερες ατομικές επιλογές όπως εκστρατείες, αναφορές, διαδηλώσεις και εκδηλώσεις της στιγμής που στοχεύουν σε προάσπιση συγκεκριμένων υποθέσεων και σε αισθητή μεταβολή της ζωής τους (6).

7. Οι τεχνολογίες της πληροφορίας και των επικοινωνιών, ειδικότερα δε τα μέσα κοινωνικής δικτύωσης και η φορητή τους χρήση προσφέρουν νέες ευκαιρίες για συμμετοχή στις πολιτικές διαδικασίες και για ενημέρωση σχετικά με αυτές, επισπεύδουν τη διάδοση πληροφοριών και επιταχύνουν την ανάπτυξη εναλλακτικών μορφών συμμετοχής.

ΑΝΑΦΟΡΙΚΑ ΜΕ ΤΗ ΔΙΑΔΙΚΑΣΙΑ ΔΙΑΡΘΡΩΜΕΝΟΥ ΔΙΑΛΟΓΟΥ, ΑΝΑΓΝΩΡΙΖΟΥΝ ΟΤΙ:

8. Ο διαρθρωμένος διάλογος είναι ένα μέσο στο πλαίσιο της ευρωπαϊκής συνεργασίας στον τομέα της νεολαίας για να συμπράττουν οι νέοι στη διαμόρφωση ενωσιακών πολιτικών. Το αποτέλεσμα του τέταρτου 18μηνου κύκλου εργασιών για τη γενική θεματική προτεραιότητα «ενίσχυση της θέσης των νέων στην οποία εξετάζεται η πρόσβαση σε δικαιώματα και η σημασία της πολιτικής συμμετοχής των νέων (7)» βασίζεται στα αποτελέσματα των διαβουλεύσεων με τους νέους πριν και κατά τη διάρκεια της ιταλικής, λετονικής και λουξεμβουργιανής προεδρίας, καθώς και των διασκέψεων της ΕΕ για τη νεολαία στη Ρώμη τον Οκτώβριο του 2014, στη Ρίγα τον Μάρτιο του 2015 και στο Λουξεμβούργο τον Σεπτέμβριο του 2015 (8).

9. Τα αποτελέσματα του διαλόγου μεταξύ νέων και εκπροσώπων πολιτικής αποτελούν αξιόλογη συμβολή στο παρόν ψήφισμα, μεταξύ άλλων σε ό,τι αφορά τις προοπτικές των νέων, των οργανωτών κοινωνικομορφωτικών δραστηριοτήτων για νέους και άλλων εμπειρογνωμόνων στον τομέα της νεολαίας και διευκολύνουν τη διαμόρφωση τεκμηριωμένων και αποτελεσματικών ενωσιακών πολιτικών.

ΕΚΤΙΜΟΥΝ ΟΤΙ:

10. Η Ευρωπαϊκή Ένωση στηρίζεται σε νέους προσηλωμένους στις αρχές της δημοκρατίας και σε ευρωπαϊκές αξίες.

11. Ευρωπαϊκή πολιτική και πολιτική εν γένει θα πρέπει να ανταποκρίνονται στις ανάγκες και τις προσδοκίες των νέων. Ως εκ τούτου, τα πολιτικά ζητήματα οφείλουν να χαρακτηρίζονται από διαφάνεια και να γνωστοποιούνται σε όλους τους πολίτες, συμπεριλαμβανομένων των νέων. Οι νέοι θα πρέπει να κατανοούν τα ζητήματα που διακυβεύονται ούτως ώστε να δημιουργείται ενδιαφέρον και να διευκολύνεται η ανάμειξη στην πολιτική. Τις ευκαιρίες για τη συμμετοχή των νέων σε σημαίνουσες διαδικασίες λήψης αποφάσεων θα πρέπει να παρέχουν οι φορείς λήψης αποφάσεων από διάφορους τομείς πολιτικής και επίπεδα πολιτικής, θα πρέπει δε να έχουν έντονο αντίκτυπο.

12. Η έννοια της πολιτικής συμμετοχής περιλαμβάνει καταρχάς την εκπροσώπηση των νέων στους μηχανισμούς της αντιπροσωπευτικής δημοκρατίας, δηλαδή που συμμετέχουν στις εκλογές ως εκλογείς και υποψήφιοι στις εκλογές ως υποψήφιοι πολιτικού κόμματος. Η πολιτική συμμετοχή μπορεί επίσης να πραγματοποιηθεί μέσω της συμμετοχής σε οργανώσεις (νεολαίας) που υποστηρίζουν τα συμφέροντα των νέων, μέσω πολιτικών συζητήσεων με φυσική παρουσία ή διαδικτυακά, καθώς και μέσω άλλων τρόπων διαμόρφωσης γνώμης και πολιτισμικής έκφρασης. Εμπειρία της πολιτικής συμμετοχής μπορεί επίσης να αποκτηθεί στο πλαίσιο εκπαιδευτικών δραστηριοτήτων για τη συμμετοχή στα κοινά και τα ανθρώπινα δικαιώματα καθώς και δράσεων για την επίτευξη θετικών αλλαγών στην κοινωνία.

13. Με τη συμμετοχή τους σε πολιτικές διαδικασίες, οι νέοι μπορούν να αποκτήσουν μεγαλύτερη κατανόηση των διαδικασιών διαμόρφωσης γνώμης και των διαφόρων συμφερόντων που διακυβεύονται. Σε προσωπικό επίπεδο, αναπτύσσουν κοινωνικές δεξιότητες, υπευθυνότητα, αυτοπεποίθηση, αίσθηση πρωτοβουλίας, κριτική στάση καθώς και διαπραγματευτικές και επικοινωνιακές ικανότητες, συμβιβαστικό πνεύμα, κατανόηση και σεβασμό για τις απόψεις των άλλων.

14. Στα χαρακτηριστικά των ουσιαστικών και πραγματικών διαδικασιών πολιτικής συμμετοχής των νέων περιλαμβάνονται: — Η σημασία του ζητήματος και η πραγματική του επίπτωση στις ζωές των νέων — Η πράξη και η εμπειρία της συμμετοχής στην καθημερινή ζωή σε διάφορα πλαίσια όπως η οικογένεια, η κοινότητα, το σχολείο, ο χώρος εργασίας, οι κοινωνικομορφωτικές δραστηριότητες για νέους και η τοπική ζωή (πολιτική κοινωνικοποίηση) — Κατανοητή ανατροφοδότηση και παρακολούθηση από τους φορείς λήψης αποφάσεων — Συμμετοχή χωρίς αποκλεισμούς και ίση πρόσβαση για όλους τους νέους σε συνάρτηση με το φύλο, το εθνοτικό, πολιτισμικό, εκπαιδευτικό και κοινωνικό υπόβαθρο, τον σεξουαλικό προσανατολισμό, την ηλικία και τις ειδικές ανάγκες.

15. Η πολιτική για τη νεολαία, οι δραστηριότητες για νέους και οι οργανώσεις νεολαίας παίζουν σημαντικό ρόλο εν προκειμένω με το να προωθούν την ενεργό συμμετοχή στα κοινά, τις ευκαιρίες πολιτικής συμμετοχής και την πρόληψη της περιθωριοποίησης και της βίαιης ριζοσπαστικοποίησης, ιδίως σε τοπικό επίπεδο, όπου οι ανοιχτές κοινωνικομορφωτικές δραστηριότητες για νέους και οι δραστηριότητες προβολής για νέους έχουν αποδέκτη τη νεολαία.

16. Η σωματική και πνευματική ευζωία και η διασφάλιση των βασικών αναγκών μεταξύ των οποίων πτυχές της εκπαίδευσης και της κατάρτισης, η υγεία, η απασχόληση και η οικονομική ασφάλεια και η κοινωνική ένταξη είναι απαραίτητες για την άρτια και ουσιαστική συμμετοχή των νέων.

ΚΑΛΟΥΝ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ, ΕΝΤΟΣ ΤΩΝ ΑΝΤΙΣΤΟΙΧΩΝ ΤΟΜΕΩΝ ΑΡΜΟΔΙΟΤΗΤΑΣ ΤΟΥΣ ΚΑΙ ΤΗΡΟΥΜΕΝΗΣ ΔΕΟΝΤΩΣ ΤΗΣ ΑΡΧΗΣ ΤΗΣ ΕΠΙΚΟΥΡΙΚΟΤΗΤΑΣ:

17. Να καταρτίσουν, να υλοποιήσουν ή να αναπτύξουν περαιτέρω εθνικές, περιφερειακές και/ή τοπικές στρατηγικές, προγράμματα, δομές ή άλλους κατάλληλους μηχανισμούς για την ενίσχυση της συμμετοχής όλων των νέων και ιδίως των νέων με λιγότερες ευκαιρίες. Οι μηχανισμοί αυτοί θα πρέπει να βασίζονται σε γνώσεις και σε πραγματικά στοιχεία, να έχουν ως θεμέλιο τη διατομεακή συνεργασία και να περιλαμβάνουν στους κόλπους τους όλους τους αρμόδιους φορείς. Ο σχεδιασμός αποτελεσματικών στρατηγικών συμμετοχής θα πρέπει να συμπεριλαμβάνει τη συμμετοχή της ομάδας —στόχου κατά τη διάρκεια των φάσεων σχεδιασμού, υλοποίησης, παρακολούθησης και αξιολόγησης. Οι στρατηγικές θα μπορούσαν να περιλαμβάνουν τις ακόλουθες προτεραιότητες.

Επίσημη εκπαίδευση και μη τυπική μάθηση

18. Να καλλιεργήσουν και να προωθήσουν τη διατομεακή συνεργασία και σύμπραξη μεταξύ παρόχων επίσημης εκπαίδευσης, οργανώσεων νεολαίας και παρόχων δραστηριοτήτων για νέους προκειμένου να διαμορφωθούν ολοκληρωμένες προσεγγίσεις για προγράμματα αγωγής του πολίτη, διαδικασία όπου θα συμμετέχουν ταυτόχρονα νέοι, διδάσκοντες, οργανωτές κοινωνικομορφωτικών δραστηριοτήτων για νέους, γονείς και άλλοι αρμόδιοι φορείς.

19. Να αναβαθμίσουν βιώσιμες συμμετοχικές δομές στο πλαίσιο της επίσημης εκπαίδευσης και της μη τυπικής μάθησης ούτως ώστε να προαχθεί η ανάπτυξη κοινωνικών δεξιοτήτων και ικανοτήτων σχετιζόμενων με τις δημοκρατικές αξίες και τα ανθρώπινα δικαιώματα, όπως η ελευθερία της έκφρασης και ο σεβασμός του διαφορετικού, μέσω της έμπρακτης καθημερινής εφαρμογής δημοκρατικών αρχών.

20. Να προωθήσουν τη σύσταση και ανάπτυξη οργανώσεων και/ή δομών σε εθνικό, περιφερειακό και τοπικό επίπεδο για την εκπροσώπηση των συμφερόντων των σπουδαστών απέναντι στα ιδρύματα επίσημης εκπαίδευσης.

21. Να προωθήσουν την ανάπτυξη προγραμμάτων παιδείας για τα μέσα, τα οποία θα καλλιεργούν την ικανότητα κριτικής ανάλυσης πληροφοριών στη σημερινή κοινωνία της γνώσης, καθώς και προγράμματα παιδείας για την ΤΠΕ που θα στοχεύουν στην ανάπτυξη δεξιοτήτων χρήστη τεχνολογιών που θα επιτρέπουν την προσπέλαση, διαχείριση και αξιολόγηση χρήσιμων ηλεκτρονικών πληροφοριών.

Δυνατότητες τοπικής και περιφερειακής συμμετοχής

22. Να καταστήσουν δυνατή και να διευκολύνουν την ανάπτυξη συμμετοχικών διαδικασιών όπως τα συμβούλια νεολαίας σε στενή συνεργασία με τις τοπικές και περιφερειακές δημόσιες αρχές προκειμένου να παρέχεται στους νέους η ευκαιρία να εκφράσουν την άποψή τους στο πλαίσιο τοπικών και περιφερειακών διαδικασιών λήψης αποφάσεων.

23. Να αναπτύξουν και να παράσχουν πληροφορίες και ευκαιρίες κατάρτισης για φορείς χάραξης πολιτικών, σε ό,τι αφορά μεθόδους και εργαλεία επικοινωνίας και συμμετοχής κατάλληλα και προσαρμοσμένα στα μέτρα των νέων, προκειμένου να διευκολυνθεί η πρόσβαση στους νέους και η δεκτικότητά τους.

24. Να εξετάσουν αν ενδεχομένως είναι σωστό να μειωθεί η εκλογική ενηλικιότητα για τις εκλογές τοπικών και περιφερειακών δημόσιων αρχών στα 16 έτη, λαμβανομένων υπόψη των εθνικών συνθηκών και των εθνικών νομικών πλαισίων.

Εναλλακτικές μορφές ηλεκτρονικής συμμετοχής

25. Να αναγνωρίσουν και να στηρίξουν τους νέους, τις κοινωνικομορφωτικές δραστηριότητες για νέους και τις οργανώσεις νεολαίας αναπτύσσοντας ποικίλες μορφές πολιτικής συμμετοχής μεταξύ των οποίων οι αναφορές, οι διαδηλώσεις, οι εκστρατείες, καθώς και η αξιοποίηση του πολιτισμού, των τεχνών και του αθλητισμού, δεδομένου ότι τα μέσα αυτά επιτρέπουν την πολυσχιδή έκφραση απόψεων και την ποικιλότροπη πρόσβαση στην πολιτική συμμετοχή, ιδίως όταν απευθύνονται σε νέους με λιγότερες ευκαιρίες.

26. Να αναπτύξουν ψηφιακά εργαλεία για την πολιτική συμμετοχή των νέων σε συνδυασμό με στοιχεία φυσικής παρουσίας και να διαμορφώσουν επαρκείς κύκλους κατάρτισης για διδάσκοντες, διοργανωτές κοινωνικομορφωτικών δραστηριοτήτων για νέους, εκπαιδευτές και φορείς με πολλαπλασιαστικό χαρακτήρα που εργάζονται με διάφορες ομάδες-στόχους εντός του πλαισίου της επίσημης εκπαίδευσης και της μη τυπικής μάθησης προκειμένου να έχουν απήχηση σε νέους όλων των επιπέδων· να αναγνωρίσουν και να συμπεριλάβουν στο έργο αυτό τους υπάρχοντες διαύλους ενημέρωσης των νέων και τους παρόχους πληροφόρησης για νέους σε ευρωπαϊκό, εθνικό, περιφερειακό και τοπικό επίπεδο.

27. Να περιλάβουν τον τομέα της νεολαίας στην εφαρμογή της στρατηγικής για την ψηφιακή ενιαία αγορά της Ευρώπης, εξετάζοντας ζητήματα όπως οι ψηφιακές δεξιότητες και ειδικές γνώσεις, η ασφαλέστερη ηλεκτρονική χρήση και η καταπολέμηση παράνομων περιεχομένων όπως ο ρατσισμός, η ξενοφοβία και οι προτροπές για βία.

Διάλογος με φορείς λήψης πολιτικών αποφάσεων

28. Να στηρίξουν, κατά περίπτωση, διαδικασίες και εργαλεία πληροφόρησης και επικοινωνίας που καθιστούν δυνατή την κατανόηση και την προσοικείωση των δημόσιων πολιτικών από τους νέους, προβάλλοντας τις πτυχές που ενδιαφέρουν τους νέους και κάνοντας αποτελεσματική χρήση των διάφορων εργαλείων των μέσων και της ΤΠΕ.

29. Να διερευνήσουν και να επεκτείνουν τις ευκαιρίες για διάλογο σε τοπικό, περιφερειακό και εθνικό επίπεδο μεταξύ νέων και φορέων χάραξης πολιτικών από όλους τους τομείς πολιτικής που επηρεάζουν τους νέους.

30. Να ενθαρρύνουν τη συμμετοχή των νέων στις εκλογές και στις επίσημες δομές των αντιπροσωπευτικών δημοκρατιών, όπως τα πολιτικά κόμματα, ούτως ώστε τα πολιτικά κόμματα να ενδιαφερθούν περισσότερο για την ανάπτυξη προτάσεων πολιτικής που ανταποκρίνονται στις ανάγκες των νέων.

31. Να υποστηρίξουν ενημερωτικές εκστρατείες και εκδηλώσεις για νέους με την ευκαιρία των τοπικών, περιφερειακών, εθνικών και ευρωπαϊκών εκλογών, χρησιμοποιώντας διαδραστικά ηλεκτρονικά και συνεχούς ροής εργαλεία καθώς και ειδικά προγράμματα προβολής που θα απευθύνονται σε εκείνους που ψηφίζουν για πρώτη φορά και στους νέους με λιγότερες ευκαιρίες.

32. Να καλλιεργήσουν νοοτροπία λήψης αποφάσεων σε όλα τα επίπεδα διακυβέρνησης, η οποία στηρίζει τις συμμετοχικές διαδικασίες από τη βάση προς την κορυφή υπό νεανική ηγεσία και ανταποκρίνεται σε άτυπες πρωτοβουλίες νέων.

33. Να προωθήσουν ενωσιακά προγράμματα στήριξης των νέων όπως το Erasmus + διασφαλίζοντας ότι στηρίζουν: — τη διάδοση πληροφοριών κατανοητών από τους νέους σχετικά με τρέχουσες πολιτικές εξελίξεις που επηρεάζουν τους νέους σε τοπικό, περιφερειακό και εθνικό επίπεδο, — τη διεξαγωγή ενημερωτικών εκστρατειών απευθυνόμενων ειδικά στους νέους κατά τη διάρκεια των εθνικών και των ευρωπαϊκών εκλογών, — τη δημιουργία και την ανάπτυξη χώρων προάσπισης των νεανικών αιτημάτων και οργανώσεων νεολαίας που αντιπροσωπεύουν τα συμφέροντα των νέων και ασκούν πιέσεις υπέρ αυτών, — την εμπλοκή παρόχων επιχειρησιακών πληροφοριών όπως οι εθνικές δομές πληροφόρησης των νέων και οι ευρωπαϊκές πλατφόρμες σαν τις Eryica, EYCA, Eurodesk και σαν την Ευρωπαϊκή Δικτυακή Πύλη της Νεολαίας, — τις διακρατικές πρωτοβουλίες νέων και τον διαρθρωμένο διάλογο.

Κοινωνικομορφωτικές δραστηριότητες για νέους και οργανώσεις νεολαίας

34. Να στηρίξουν και να αναπτύξουν περισσότερο πρωτοβουλίες δραστηριοτήτων για νέους προσαρμοσμένες στα μέτρα τους, οι οποίες θα δίνουν το βάρος στην εκπαίδευση, με χρήση μη τυπικής μάθησης και μεθόδων μεταξύ ομοτίμων, προκειμένου να ενθαρρυνθεί η ένταξη των νέων στην κοινωνία και να καταπολεμηθούν οι εξτρεμιστικές τάσεις, η βίαιη ριζοσπαστικοποίηση και η ρητορική του μίσους· να αξιοποιήσουν τις ορθές πρακτικές που προκύπτουν από τα υφιστάμενα δίκτυα συνεργασίας στον τομέα της πολιτικής για τη νεολαία, όπως το Ευρωπαϊκό Κέντρο Γνώσης για τις Πολιτικές στον τομέα της Νεολαίας (EKCYP) και το Κέντρο Συμμετοχής των Νέων SALTO.

35. Να ενισχύσουν τις ικανότητες των παρόχων πληροφοριών για τη νεολαία ούτως ώστε να καταστεί δυνατή η διάδοση πληροφοριών σχετικά με ευκαιρίες πολιτικής συμμετοχής ειδικά για νέους που δεν ανήκουν σε οργανωμένα κινήματα νεολαίας ή σε οργανώσεις νεολαίας.

ΚΑΛΟΥΝ ΤΗΝ ΕΠΙΤΡΟΠΗ:

36. Να καταστήσει διαθέσιμες πληροφορίες για ορθές πρακτικές και για την επιτυχία διαφόρων σχεδίων στα κράτη μέλη, στο πλαίσιο του προγράμματος Erasmus+, όσον αφορά πρωτοβουλίες με σκοπό την πολιτική συμμετοχή των νέων· να λάβει υπόψη άλλες ερευνητικές μελέτες και πρωτοβουλίες σε αυτόν τον τομέα και να διαδώσει τα αποτελέσματά τους.

37. Να καταρτίσει συνοπτική έκθεση για τις διαθέσιμες ερευνητικές μελέτες όπως μεταξύ άλλων τις μελέτες του Ομίλου Ερευνητών για την Ευρωπαϊκή Νεολαία, για την ηλεκτρονική συμμετοχή και το φάσμα των διαφόρων ψηφιακών μέσων και ηλεκτρονικών εργαλείων καθώς επίσης ανάλυση του τρόπου με τον οποίο χρησιμοποιούν τα εργαλεία αυτά οι νέοι, ούτως ώστε να υπάρχει μια συνολική εικόνα των υφισταμένων και αποτελεσματικών μεθοδολογιών.

38. Να οριοθετήσει τη συγκεκριμένη συμβολή των κοινωνικομορφωτικών δραστηριοτήτων για νέους, καθώς και της μη τυπικής και άτυπης μάθησης στην προώθηση της ενεργού συμμετοχής στα κοινά και της συμμετοχής των νέων σε ποικιλόμορφες και ανεκτικές κοινωνίες, όπως επίσης στην πρόληψη της περιθωριοποίησης, και της ριζοσπαστικοποίησης η οποία ενδέχεται να καταλήξει σε βίαιη συμπεριφορά.

39. Να δημοσιεύσει μέσω ευπρόσιτων εργαλείων επικοινωνίας πληροφορίες απευθυνόμενες ειδικά στη νεολαία που αποσαφηνίζουν και/ή εξηγούν τις εξελίξεις των διαφόρων ενωσιακών πολιτικών και αποφάσεων που επηρεάζουν ιδιαίτερα του νέους, ούτως ώστε να τις καταστήσει διαφανείς και κατανοητές.

(1) ΕΕ C 311 της 19.12.2009, σ. 1.

(2) ΕΕ C 183 της 14.6.2014, σ. 5.

(3) 12651/15.

(4) Συνθήκη για τη λειτουργία της Ευρωπαϊκής Ένωσης, άρθρο 2.

«Η Ένωση βασίζεται στις αξίες του σεβασμού της ανθρώπινης αξιοπρέπειας, της ελευθερίας, της δημοκρατίας, της ισότητας, του κράτους δικαίου, καθώς και του σεβασμού των ανθρωπίνων δικαιωμάτων, συμπεριλαμβανομένων των δικαιωμάτων των προσώπων που ανήκουν σε μειονότητες. Οι αξίες αυτές είναι κοινές στα κράτη μέλη εντός κοινωνίας που χαρακτηρίζεται από τον πλουραλισμό, την απαγόρευση των διακρίσεων, την ανοχή, τη δικαιοσύνη, την αλληλεγγύη και την ισότητα μεταξύ γυναικών και ανδρών».

(5) Youth participation in democratic life — Final Report, London School of Economics, EACEA 2010/03, Φεβρουάριος 2013.

(6) Political Participation and EU Citizenship: Perceptions and behaviours of young people, EACEA, Ευρωπαϊκή Επιτροπή, 2013.

(7) ΕΕ C 183 της 14.6.2014, σ. 1.

(8) Έγγραφα 14429/14, 8095/15 και 12651/15.

ΠΑΡΑΡΤΗΜΑ I ΠΟΛΙΤΙΚΟ ΥΠΟΒΑΘΡΟ 1. Η Συνθήκη για τη Λειτουργία της Ευρωπαϊκής Ένωσης (ΣΛΕΕ) ορίζει στο άρθρο 165 ότι η δράση της Ευρωπαϊκής Ένωσης έχει ως στόχο «να ενθαρρύνει τη συμμετοχή των νέων στο δημοκρατικό βίο της Ευρώπης». 2. Η σύμβαση των Ηνωμένων Εθνών για τα δικαιώματα του παιδιού που οριοθετεί το δικαίωμα των παιδιών και των νέων να εκφράζουν ελεύθερα τις απόψεις τους για όλα τα ζητήματα που τα αφορούν. 3. Η ανακοίνωση της Επιτροπής της 28ης Απριλίου 2015 με θέμα το ευρωπαϊκό θεματολόγιο για την ασφάλεια, στην οποία δηλώνεται ότι η συμμετοχή των νέων μπορεί να διαδραματίσει σημαντικό ρόλο στην πρόληψη της ριζοσπαστικοποίησης μέσω της προώθησης κοινών ευρωπαϊκών αξιών, της κοινωνικής ένταξης, της βελτίωσης της αμοιβαίας κατανόησης και ανοχής. 4. Η δήλωση των Υπουργών Παιδείας της Ευρωπαϊκής Ένωσης στο Παρίσι, της 17ης Μαρτίου 2015, για την προαγωγή της ιδιότητας του πολίτη και των κοινών αξιών της ελευθερίας, της ανοχής και της αποφυγής των διακρίσεων μέσω της εκπαίδευσης. 5. Το ψήφισμα του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, της 20ής Μαΐου 2014, σχετικά με την επισκόπηση της διαδικασίας του διαρθρωμένου διαλόγου όπου συμπεριλαμβάνεται η κοινωνική ενσωμάτωση των νέων, και το οποίο δήλωνε ότι γενική προτεραιότητα για τον 18μηνο κύκλο από 1 Ιουλίου 2014 έως 31 Δεκεμβρίου 2015 είναι η ενίσχυση της θέσης των νέων, στην οποία εξετάζεται η πρόσβαση σε δικαιώματα και η σημασία της πολιτικής συμμετοχής των νέων. 6. Τη δήλωση της δεύτερης Ευρωπαϊκής Συνέλευσης σχετικά με τις Κοινωνικομορφωτικές Δραστηριότητες για τους Νέους (Βρυξέλλες, 27-30 Απριλίου 2015), σύμφωνα με την οποία η συμμετοχή αποτελεί βασική αρχή των κοινωνικομορφωτικών δραστηριοτήτων για νέους, δεδομένου ότι όπως πιστεύει η Συνέλευση, η ανάπτυξη των κοινωνικομορφωτικών δραστηριοτήτων για νέους μπορεί να προωθηθεί περισσότερο εάν οι νέοι συμπράξουν ενεργά από την αρχή σε όλα τα επίπεδα — ευρωπαϊκό, εθνικό, περιφερειακό και τοπικό.

ΠΑΡΑΡΤΗΜΑ II ΠΡΟΤΕΡΑΙΟΤΗΤΑ ΤΟΥ ΕΥΡΩΠΑΪΚΟΥ ΔΙΑΡΘΡΩΜΕΝΟΥ ΔΙΑΛΟΓΟΥ ΣΤΟΝ ΤΟΜΕΑ ΤΗΣ ΝΕΟΛΑΙΑΣ ΚΑΤΑ ΤΗΝ ΠΕΡΙΟΔΟ 1 ΙΑΝΟΥΑΡΙΟΥ 2016 — 30 ΙΟΥΝΙΟΥ 2017 Ο τομέας της νεολαίας έχει καθιερωμένη πρακτική συνεργασίας της προεδρίας στο πλαίσιο του διαρθρωμένου διαλόγου μεταξύ δημόσιων αρχών και νέων. Η γενική θεματική προτεραιότητα της ευρωπαϊκής συνεργασίας για τον διαρθρωμένο διάλογο στον τομέα της νεολαίας για την περίοδο 1 Ιανουαρίου 2016 — 30 Ιουνίου 2017 θα είναι «Δυνατότητα για όλους τους νέους να συμμετέχουν σε μια πολυποίκιλη, διασυνδεδεμένη και χωρίς αποκλεισμούς Ευρώπη -Έτοιμοι για τη Ζωή, Έτοιμοι για την Κοινωνία». Το θέμα αυτό είναι αποτύπωμα της έκθεσης της ΕΕ για τη νεολαία και λαμβάνει υπόψη τα σχόλια από το στάδιο των προκαταρκτικών διαβουλεύσεων που διεξήγαγαν οι προσεχείς τρεις προεδρίες. Το θέμα αυτό θα αποτελεί το κοινό νήμα που θα εξασφαλίζει τη συνέχεια και τη συνοχή της εργασίας των τριών Προεδριών, σε συμφωνία με το πρόγραμμα εργασιών της ΕΕ για τη νεολαία 2016-2018.